Siklós József: Asszonyok a folyóparton
(ApCsel 16,11-15)

Megérti Pál.
Megszakítva más utitervet,
a Lélek kényszerének enged,
hajóra száll.

Filippiben,
hogy szent napot el ne mulasszon,
folyóparton vár néhány asszony.
S az Úr üzen.

És Lídia,
a boltosné megnyitja házát:
Jézust ott attól kezdve várják,
úgy, mint haza.

Így született
az európai keresztyénség.
Dóm tornyát, márvány fényességét
ott ne keresd.

Folyóparton,
mert élő víz bőséggel árad,
 s az Úr megáldott egy kis házat
oly gazdagon!

Testvérszívek
ott csöndben egymást megtalálják.
Megtört kenyér, bor és imádság
áraszt hitet.

Hol zúg a szél
és Lélek árad, szívek nyílnak:
ma is van hajléka az Úrnak
- és népe él.